Dit is in die veld waar Adam rustigheid vir sy siel kry en waar so baie idees van sy liedjies al in sy kop vorm aangeneem het.
Die album is geskryf tydens die droogte van 2012 - 2013. In die tyd het ek gesien hoe boere se plase brand, hulle vee vrek van honger en hoe groot sterk manne op hulle knieë smeek vir reën. Ek haal nederig my hoed af vir jou en wens ek kon so sterk wees soos jy! Want jy is boer en hierdie album is my dankie vir jou.
Alhoewel hy nie gunstelinge wil uitsonder nie, erken hy dat Die Here Se Koms besonders is en hom na aan die hart lê, en dat die liedjie wat hy vir sy oorlede ma geskryf het, hom nostalgies laat. Hy meen ook dat Voëlverskrikker, en sy duet saam met Stella, Ek Is Ryk, die potensiaal het om treffers te wees. Laasgenoemde is pas vrygestel en speel reeds op al wat ’n radiostasie is. Dit is ’n volwasse kontemporêre snit uit die sangeres se pen, en gaan oor iemand wat moedeloos is oor die lewe en omstandighede, maar wanneer die persoon saam met ’n geliefde is, daal die besef neer dat die liefde ’n mens skatryk maak - en dit bring vrede. “Daar is vir my min dinge so lekker as om saam met iemand te werk met uitsonderlike hoendervleis-mooi talent soos Stella,” sê hy.
SIT KÊRELS is beslis ’n moet vir elke musiekliefhebber se versameling, ongeag of jou voorkeur is vir kuier of ernstig wees. Die kombinasie van betekenisvolle lirieke, besonderse melodieë en sy uitsonderlike stem, is net die regte bestanddele vir ’n album wat oor tien jaar steeds ’n gunsteling gaan wees. Adam Tas het die ongelooflike vermoë om mense met sy musiek saam te snoer, sy emosies eerstehands te laat ervaar en 'n gevoel van rustigheid te skep... soos net ’n goeie ou vriend, met wie jy beoog om nog ’n lang pad te stap, kan!